Na stranici HGSS Stanice Orebić osvanula je priča nad kojom bi se trebao zamisliti svaki neodgovorni 'planinar' koji iskušava svoj i tuđe živote, penjući se po brdima bez ikakve opreme, a čini se, i bez pameti.

- Doista je nevjerojatno što sve može nekome pasti na pamet i da svojim krajnje nepromišljenim ponašanjem ugrozi vlastitu sigurnost pa i više od toga - pišu orebički HGSS-ovci. - Sinoć je u 22:10 po privatnom pozivu te potom u koordinaciji sa Centrom 112 žurno organizirana potraga za stranim državljaninom (1968.) koji se je uvečer, iz valjda samo njemu poznatih razloga, doslovno u šlapama, kupaćim gaćicama, bez vode i mobitela, odnosno bez ičega, uputio od crkvice Sv.Jakova u Mokalu uzbrdo prema 672 m visokom vrhu Žalina, dijelu brda Supine iznad Postupa. Pošto se nije vraćao kući, obitelj je alarmirala dežurne službe i zatražila pomoć. Izgubljeni je, nakon što je u podnožju ugledao rotacijska svjetla, shvatio što je napravio te se sam nekako uspio vratiti nazad, uprkos pocijepanim šlapama i raskrvavljenim nogama. Za to vrijeme ga je petoro članova HGSS Stanice Orebić već tražilo po brdu. Prema riječima maštovitog turista isti je „osvojio“ vrh, vidio je suprotnu stranu, te se sam vratio nazad. Akcija je završena u 23:10 pozivom da se izgubljeni vratio kući iako je avantura u uvjetima paklenih vrućina vrlo brzo mogla završiti dehidracijom i mnogo ozbiljnijim posljedicama. Uz sva upozorenja putem medija, uz sve moguće informacije, karte, table, uz sve dosadašnje tragične avanture ipak nažalost izgleda da malo što može pomoći u sprječavanju ovakvih događaja. Krajnje je vrijeme za malo više ozbiljnosti i odgovornosti prema sebi i ljudima oko sebe, ostavite se ludosti i ležite u hladu. Barem do prvog mraza!